
Στο 4ο Σεμινάριο Πολιτισμικής Ψυχοκοινωνικής Παρέμβασης της Λέρου 
ο Δήμος Κιλκίς 
Με ενεργή παρουσία στον διάλογο για τις σύγχρονες προκλήσεις της παιδικής προστασίας, συμμετείχε ο Δήμος Κιλκίς στο 4ο Σεμινάριο Πολιτισμικής Ψυχοκοινωνικής Παρέμβασης, που πραγματοποιήθηκε στη Λέρο από τις 30 Αυγούστου έως τις 3 Σεπτεμβρίου 2026. 
Η πρόσκληση συμμετοχής στο σεμινάριο συνδέθηκε με την εμπειρία και τις πρακτικές που έχει αναπτύξει η κοινωνική  υπηρεσία του Δήμου Κιλκίς στη διαχείριση σύνθετων καταστάσεων και στη συνεργασία της με εξειδικευμένους φορείς παιδικής προστασίας
με αφορμή κοινή διαχείριση υπόθεσης παιδικής προστασίας από τη Διεύθυνση Κοινωνικής Πολιτικής και Αλληλεγγύης και την Εταιρεία Ψυχοκοινωνικών Μελετών ‘’Πλόες’’. 
Η συγκεκριμένη υπόθεση απαίτησε συντονισμό υπηρεσιών, εξειδικευμένη ψυχοκοινωνική υποστήριξη και διεπιστημονική προσέγγιση, αναδεικνύοντας στην πράξη ένα αποτελεσματικό μοντέλο διαχείρισης σύνθετων περιστατικών. 
Η εμπειρία αυτή αποτέλεσε αφετηρία για την πρόσκληση του Δήμου Κιλκίς στο σεμινάριο, προκειμένου να παρουσιάσει την προσέγγιση που εφαρμόζει στο πεδίο της παιδικής προστασίας. 
Τον Δήμο Κιλκίς εκπροσώπησε η υπάλληλος Έλλη Φρεγγίδου, MSc ψυχολόγος – ψυχοθεραπεύτρια και μέλος της Ομάδας Προστασίας Ανηλίκων, με εισήγηση με θέμα ‘’Παιδική προστασία: το τραύμα του παιδιού συναντά το τραύμα του επαγγελματία’’.
Η εισήγησή της ανέδειξε τη σύνθετη πραγματικότητα της εργασίας στο πεδίο της παιδικής προστασίας, όπου η επαφή με το τραύμα του παιδιού και της οικογένειας προκαλεί συχνά τη συναισθηματική επιβάρυνση των ίδιων των επαγγελματιών. Ιδιαίτερη έμφαση δόθηκε στην ανάγκη η προστασία του παιδιού να μη στηρίζεται στην ατομική αντοχή ενός επαγγελματία ή μιας υπηρεσίας, αλλά σε σταθερά δίκτυα συνεργασίας, στη θεσμική υποστήριξη και ουσιαστική διασύνδεση μεταξύ κοινωνικών υπηρεσιών, υπηρεσιών ψυχικής υγείας, εκπαίδευσης, δικαιοσύνης και εξειδικευμένων φορέων. 
Η συμμετοχή στη Λέρο αποτέλεσε παράλληλα ευκαιρία ανταλλαγής εμπειρίας και περαιτέρω ενίσχυσης της δικτύωσης του Δήμου Κιλκίς με εξειδικευμένους φορείς. 
Στο πλαίσιο αυτό, η συνεργασία με την Εταιρεία Ψυχοκοινωνικών Μελετών ‘’Πλόες’’ αποκτά προοπτική συνέχειας, καθώς εξετάζεται η πραγματοποίηση κοινής δράσης στο Κιλκίς, με αντικείμενο την παιδική προστασία και την ψυχοκοινωνική υποστήριξη. 
Για τον Δήμο Κιλκίς, η ανάπτυξη τέτοιων συνεργασιών αποτελεί ουσιαστικό μέρος της προσπάθειας για μια παιδική προστασία που βασίζεται όχι σε αποσπασματικές παρεμβάσεις, αλλά στη συνέχεια, τη συνεργασία και την κοινή ευθύνη των εμπλεκόμενων υπηρεσιών και φορέων.
